**Likumprojekta**

**„Grozījumi Veterinārmedicīnas likumā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Veterinārmedicīnas likumā” (turpmāk – likumprojekts) izstrādāts, lai:  1) pilnveidotu nozari reglamentējošo normatīvo bāzi, novēršot noteiktu normu dublēšanu un samazinātu administratīvo slogu;  2) izpildītu Ministru kabineta 2014.gada 22.aprīļa sēdes protokola Nr.24 26.§ „Informatīvais ziņojums „Nozaru administratīvo pārkāpumu kodifikācijas ieviešanas sistēma”” (turpmāk – informatīvais ziņojums) 2.punktā doto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veterinārmedicīnas likums paredz, ka mājas (istabas) dzīvniekus apzīmē un to pases un vakcinācijas apliecības izsniedz praktizējošs veterinārārsts. Šobrīd mājas (istabas) dzīvnieka (lolojumdzīvnieka) pase (turpmāk – lolojumdzīvnieka pase) ir nepieciešama suņiem, kas izceļo uz citām dalībvalstīm. Pase noformējama saskaņā ar Komisijas 2013. gada 28. jūnija Īstenošanas regulu (ES) Nr. 577/2013 par identifikācijas dokumentu paraugiem suņu, kaķu un mājas sesku nekomerciālai pārvietošanai, teritoriju un trešo valstu saraksta izveidošanu un par deklarāciju formas, izkārtojuma un valodas prasībām atbilstoši Eiropas Parlamenta un Padomes Regulā (ES) Nr. 576/2013 paredzētajiem konkrētiem nosacījumiem. Savukārt vakcinācijas apliecības veidlapas izgatavo gan biedrība “Latvijas veterinārārstu biedrība”, gan veterināro zāļu lieltirgotavas, turklāt tās atļauts rakstīt brīvā formā, vakcinācijas apliecībās iekļaujot informāciju, kas noteikta Ministru kabineta 2010.gada 23.februāra noteikumos Nr.178 “Trakumsērgas profilakses un apkarošanas kārtība”. Vairāku dokumentu esamība rada problēmas, jo suņa īpašniekam, lai izceļotu ar suni no valsts, vakcinācijas apliecība ir jānomaina pret lolojumdzīvnieka pasi, bet visi pierādījumi par vakcināciju pret trakumsērgu paliek vakcinācijas apliecībā. Lai īpašniekam izdotu suņa lolojumdzīvnieka pasi, suns ir vēlreiz jāvakcinē pret trakumsērgu, jo saskaņā ar Eiropas Parlamenta un Padomes 2013. gada 12. jūnija Regulas (ES) Nr. 576/2013 par lolojumdzīvnieku nekomerciālu pārvietošanu un par Regulas (EK) Nr. 998/2003 atcelšanu III pielikumu trakumsērgas vakcīnas ievadīšanas datums nevar būt agrāks par datumu, kad ievadīta vai nolasīta mikroshēma.  Pamatojoties uz minēto, nepieciešams noteikt, ka suņiem neatkarīgi no tā, vai tie tiek izvesti no valsts vai visu mūžu dzīvo Latvijā, ir viens veselību apliecinošs dokuments – lolojumdzīvnieka pase. Suņa īpašnieks nodrošinās, ka praktizējošs veterinārārsts suni apzīmēs ar mikroshēmu, vakcinēs pret trakumsērgu un izsniegs lolojumdzīvnieka pasi. Tādējādi suņa īpašnieks izmantos vienu veselību apliecinošu dokumentu, kurā vienuviet redzamas visas sunim veiktās vakcinācijas, un pēc nepieciešamības varēs brīvi ar suni pārvietoties Eiropas Savienības teritorijā, nemainot dokumentus un dzīvnieku atkārtoti nevakcinējot pret trakumsērgu.  Suņiem, kam jau ir izsniegta vakcinācijas apliecība līdz dienai, kad stāsies spēkā grozījums Veterinārmedicīnas likuma 21.pantā par tā papildināšanu ar sesto daļu, tā būs derīga visu suņa mūžu un to nevajadzēs mainīt pret lolojumdzīvnieku pasi, izņemot gadījumus, ja suņa īpašnieks ar suni izceļos ārpus valsts. Vakcinācijas apliecības arī turpmāk tiks izsniegtas kaķiem, mājas (istabas) seskiem un trušiem. Saskaņā ar Eiropas Parlamenta un Padomes 2013. gada 12. jūnija Regulas (ES) Nr. 576/2013 par lolojumdzīvnieku nekomerciālu pārvietošanu un par Regulas (EK) Nr. 998/2003 atcelšanu 44. pantu mājas (istabas) dzīvnieku pases ir uzskatāmas par derīgām, ja tās izdotas pirms 2014.gada 29.decembra un atbilst prasībām, kas noteiktas Komisijas 2003. gada 26. novembra Lēmumā Nr.2003/803/EK, ar ko ievieš pases paraugu suņu, kaķu un balto sesku pārvadāšanai Kopienā.  Ņemot vērā 2017. gada 30. marta grozījumus Veterinārmedicīnas likumā, ar kuriem no likuma izslēgta 54. panta otrā daļa, nepieciešams redakcionāli precizēt 54.panta sesto daļu.  No likuma 59.panta 4.punkta jāizslēdz vārdi “veterināro apliecību”. Veterinārās apliecības netiek izsniegtas, jo normatīvajos aktos nav noteikts regulējums minētā dokumenta izsniegšanai.  Saskaņā ar Ministru kabineta 2014.gada 22.aprīļa sēdes protokollēmuma (prot. Nr.24 26.§) “Informatīvais ziņojums” 2.punktu Zemkopības ministrijai, ievērojot informatīvā ziņojuma 2.pielikumā noteikto nozaru administratīvo pārkāpumu kodifikācijas laika grafiku, uzdots normas par administratīvo atbildību veterinārmedicīnā ietvert Veterinārmedicīnas likumā. Ievērojot Ministru kabineta 2013. gada 4. februāra rīkojuma Nr. 38 „Par Administratīvo sodu sistēmas attīstības koncepciju” 3.punktu un pamatojoties uz Pārtikas un veterinārā dienesta (turpmāk – PVD) rīcībā esošo informāciju par administratīvajiem pārkāpumiem veterinārmedicīnas jomā, tika izvērtēti visi kompetencē esošie administratīvie pārkāpumi atkarībā no  1) nodarījuma bīstamības;  2) sabiedriskā kaitējuma;  3) nodarījuma sekām;  4) nodarījuma aktualitātes.  Likumprojektā ietvertās normas ir izstrādātas atbilstoši informatīvajā ziņojumā minētajām prasībām un rekomendācijām.  Spēkā esošie sodi Latvijas Administratīvo pārkāpumu kodeksā (turpmāk – LAPK) ir ļoti plaši interpretējami, ietverot sodus, kas piemērojami atbilstoši Administratīvā procesa likumam (turpmāk – APL). Izvērtējot veterinārajos uzraudzības objektos konstatētos pārkāpumus un tiem piemērotos sodus veterinārmedicīnas nozarē, likumprojektā ir noteikti sodi par konkrētiem pārkāpumiem, paredzot tos piemērot tad, kad pārkāpums vairs nav novēršams un ir radījis neatgriezeniskas sekas.  Likumprojekts neparedz iekļaut sodus, kas noteikti LAPK:  1) 46.1pantā, jo šo normu reglamentē Farmācijas likums;  2) 103.3pantā, jo normu pārkāpšanu var regulēt APL noteiktajā kārtībā;  3) 108.2 pantā, jo normu pārkāpšanu var regulēt APL noteiktajā kārtībā;  4) 108.3 pantā, jo šo normu reglamentē citi likumi, piemēram, Farmācijas likums, Dzīvnieku barības aprites likums u.c. Nepieciešamību iekļaut LAPK 46.1panta regulējumu Farmācijas likumā tiks vērtēta, sagatavojot grozījumus Farmācijas likumā, savukārt nepieciešamība iekļaut Farmācijas likumā un Dzīvnieku barības aprites likumā LAPK 108.3 panta regulējumu tiks vērtēta, sagatavojot grozījumus Farmācijas likumā un Dzīvnieku barības aprites likumā.  Spēkā esošie sodi LAPK paredz lielāku soda apmēru gadījumos, kad pārkāpums izdarīts atkārtoti gada laikā. Likumprojekts neparedz sodus par atkārtotiem pārkāpumiem, tādēļ likumprojektā katram pārkāpumam ir paaugstināts maksimālā soda apmēra slieksnis.  Likumprojekta pieņemšana pilnībā nodrošinās informatīvajā ziņojumā minēto nostādņu ieviešanu un Ministru kabineta uzdevuma izpildi.  Likumprojekta mērķis ir veicināt personu atbildību par veterinārmedicīnas jomas normatīvajos aktos noteikto prasību ievērošanu.  Veterinārmedicīnas likuma 52. panta otrajā daļā ir noteikts, ka personu bagāžu un privātus sūtījumus, kas satur dzīvnieku izcelsmes produktus, robežšķērsošanas vietās kontrolē Valsts ieņēmumu dienests saskaņā ar Komisijas 2009.gada 5.marta Regulu (EK) Nr. 206/2009 par dzīvnieku izcelsmes produktu sūtījumu ievešanu Kopienā personīgam patēriņam un Regulas (EK) Nr. 136/2004 grozīšanu (turpmāk – regula Nr.206/2009). Regulas Nr.206/2009 6.pantā ir noteikts, ka no personas, kura atbildīga par personīgai lietošanai paredzētu sūtījumu, kam konstatēts regulā paredzēto nosacījumu pārkāpums, pēc dalībvalsts kompetentās iestādes ieskatiem var ieturēt izmaksas par produktu iznīcināšanu vai arī tai var piemērot sodu.  Likumprojektā nepieciešams noteikt administratīvo atbildību par pašu patēriņam paredzēto dzīvnieku izcelsmes produktu ievešanas prasību pārkāpšanu robežšķērsošanas vietās.  Likumprojekta 64. pants pārņem likuma „Latvijas Administratīvo pārkāpumu kodekss” 108.5 panta normas.  Administratīvo pārkāpumu procesu par Veterinārmedicīnas likuma 64. pantā minētajiem pārkāpumiem īstenos Valsts ieņēmumu dienests, ņemot vērā iekšējās instrukcijas un vadlīnijas par sodu apmēra noteikšanas kritērijiem.  Administratīvo pārkāpumu procesu par Veterinārmedicīnas likuma 65.–81. pantā minētajiem pārkāpumiem īstenos PVD, ņemot vērā iekšējās instrukcijas un vadlīnijas par sodu apmēra noteikšanas kritērijiem.  Likumprojekts paredz piemērot administratīvo atbildību par būtiskiem un nenovēršamiem veterinārmedicīnas jomu reglamentējošo normatīvo aktu pārkāpumiem:  1) likumprojekts paredz apvienot spēkā esošos LAPK 105. un 108.pantus, turpmāk atsevišķi nenodalot sodus par noteiktām slimībām, bet gan nosakot sodus par konkrētiem pārkāpumiem jebkuras valsts uzraudzībā esošas dzīvnieku infekcijas slimības (arī epizootijas vai zoonozes uzliesmojuma gadījumos) apkarošanas pasākumu īstenošanas laikā:  a) lai ierobežotu dzīvnieku infekcijas slimību izplatību, ir svarīgi, lai inficētie dzīvnieki, to produkti vai dzīvnieku izcelsmes blakusprodukti tiktu pārvietoti un izplatīti atbilstoši normatīvajiem aktiem, kas nosaka dzīvnieku infekcijas slimību uzraudzību, kontroli un apkarošanu (65.pants).  Infekcijas slimību ierosinātāji ir vīrusi, baktērijas, parazīti un pat priona proteīns, un tos var diagnosticēt tikai ar noteiktām laboratorijas metodēm dzīvnieka dzīves laikā vai tikai pēc tā nāves (piemēram, trakumsērgu, govju sūkļveida encefalopātiju). Daži infekcijas slimību ierosinātāji var izraisīt saslimšanu gan cilvēkiem, gan dzīvniekiem, un tad tās tiek sauktas par zoonozēm (piemēram, trakumsērga, govju sūkļveida encefalopātija, gripa, bruceloze, listerioze, salmoneloze, tuberkuloze, leptospiroze, toksoplazmoze, trihineloze u.c.). Infekcijas slimību ierosinātāji izplatās, kad ir kontakts ar slimo dzīvnieku vai ar iespējamo infekcijas slimības avotu (piemēram, ar kontaminētu barību, priekšmetiem vai ar vektoriem (kukaiņiem)), tāpat tie var izplatīties aerogēni (gaisa pilienu veidā). Infekcijas slimības ierosinātājam nonākot saskarē ar dzīvnieku, ierosinātājs var izraisīt dzīvnieka saslimšanu, tādēļ dzīvnieku infekcijas slimības apkarošanas pasākumu īstenošanas laikā ir īpaši svarīgi ievērot dzīvnieku, to produktu vai blakusproduktu pārvietošanas aizliegumus, lai neradītu labvēlīgus apstākļus infekcijas slimību ierosinātāju izplatībai Latvijā. Pārvietošanas aizlieguma neievērošana ir uzskatāma par apzinātu rīcību, jo informāciju par dzīvnieku, kā arī dzīvnieku izcelsmes produktu vai blakusproduktu, kas nav paredzēti cilvēku patēriņam, pārvietošanas aizliegumu noteiktās teritorijās Pārtikas un veterinārais dienests (turpmāk – PVD) norāda pārbaudes protokolā, turklāt šī informācija ir pieejama PVD un Zemkopības ministrijas tīmekļvietnē un tiek izplatīta plašsaziņas līdzekļos. Ņemot vērā nodarījuma bīstamību, kad valsts uzraudzībā esoša dzīvnieku infekcijas slimība, tostarp zoonoze, vai epizootija var nekontrolēti izplatīties un radīt būtiskus sociālekonomiskos zaudējumus (arī sankcijas no Eiropas Komisijas puses), likumprojekts paredz minimālā soda apmēra paaugstināšanu gan fiziskām, gan juridiskām personām, tādējādi panākot audzinošu efektu, lai novērstu atkārtotu pārkāpuma izdarīšanu;  b) ņemot vērā Veterinārmedicīnas likuma 56. panta 3.punktā un 59. panta 8.punkta „a” apakšpunktā, kā arī Ministru kabineta 2012.gada 21.februāra noteikumos Nr.127 “Noteikumi par ziņojamām, reģistrējamām un valsts uzraudzībā esošām dzīvnieku infekcijas slimībām un kārtību, kādā par tām sniedzama informācija Pārtikas un veterinārajam dienestam” noteikto, dzīvnieku īpašniekiem un praktizējošiem veterinārārstiem ir uzlikts pienākums ziņot, ja radušās aizdomas par dzīvnieku saslimšanu ar infekcijas slimību vai dzīvnieku infekcijas slimības uzliesmojumu. Dzīvnieku īpašniekiem un praktizējošiem veterinārārstiem neievērojot noteikto pienākumu ziņot, kad radušās aizdomas par infekcijas slimības esamību dzīvniekam vai šo slimību ierosinātāju esamību pārtikā, dzīvnieku barībā vai vidē, sevišķi, ja attiecīgajai infekcijas slimībai ir epizootisks raksturs, slimība nekontrolētos apstākļos var izplatīties lielos apgabalos, radot būtiskus sociālekonomiskus zaudējumus ar negatīvu ietekmi uz valsts budžetu. Veterinārārsts ir profesionālis ar augstāko veterinārmedicīnisko izglītību, un no viņa rīcības ir atkarīga dzīvnieku un sabiedrības veselība, tāpēc neziņošana PVD par dzīvnieku, kas saslimis ar valsts uzraudzībā esošu dzīvnieku infekcijas slimību, tostarp zoonozi, vai epizootiju, ir veterinārārsta apzināta rīcība, kas ir sevišķi nozīmīgs pārkāpums. Izvērtējot veterinārārsta nodarījuma bīstamību un iespējamo seku un sabiedriskā kaitējuma apmēru, likumprojektā nepieciešams noteikt lielu maksimālo soda apmēru, jo tas vienlaikus ir preventīvs pasākums, rosinot veterinārārstus būt pietiekami apzinīgiem un izvērtēt savas bezdarbības sekas. Lai valstī nodrošinātu stabilu saimniecisko darbību, ir īpaši svarīgi ierobežot valsts uzraudzībā esošo infekcijas slimību izplatību to pirmsākumā. Piemēram, epizootijas var radīt liela mēroga saimnieciskās darbības ierobežojumus Latvijas komersantiem gan Latvijas, gan Eiropas Savienības, gan trešo valstu tirgos, tādēļ arī minimālā soda apmēram ir jābūt ievērojamam, lai audzinātu veterinārārstus un veicinātu pārkāpuma neatkārtošanu (66. un 67.pants);  c) likumprojekta 68.pantā noteikta administratīvā atbildība par pārkāpumiem dzīvnieku izcelsmes pārtikas produktu marķēšanā epizootijas uzliesmojuma gadījumā, ja dzīvnieku izcelsmes pārtikas produkti, kas iegūti no inficētajās vai riska zonās esošiem dzīvniekiem, netiek marķēti atbilstoši Ministru kabineta 2004.gada 17.februāra noteikumiem Nr.83 “Āfrikas cūku mēra likvidēšanas un draudu novēršanas kārtība” un Ministru kabineta 2010.gada 14.decembra noteikumiem Nr.1121 “Noteikumi par kārtību, kādā izsniedz dzīvnieku un dzīvnieku izcelsmes produktu veterināros (veselības) sertifikātus, un vispārīgajām veterinārajām prasībām dzīvnieku izcelsmes pārtikas produktu apritei” (turpmāk – noteikumi Nr.1121). Dzīvnieku izcelsmes pārtikas produktu atbilstoša marķēšana ļauj izsekot dzīvniekus un dzīvnieku izcelsmes pārtikas produktus, tā garantējot, ka iegūtais un atbilstoši marķētais produkts ir drošs gan dzīvnieku, gan cilvēku veselībai un tiek droši laists pārtikas apritē gan Latvijas tirgū, gan arī Eiropas Savienības kopējā tirgū;  d) biodrošības pasākumu ievērošana ir viens no būtiskākajiem priekšnoteikumiem infekcijas slimību profilaksē. Spēkā esošajos Ministru kabineta 2015.gada 9.jūnija noteikumos Nr. 291 “Noteikumi par biodrošības pasākumu kopumu dzīvnieku turēšanas vietām” (turpmāk – noteikumi Nr.291) ir noteikti uzdevumi, kas jāveic dzīvnieku īpašniekam (turētājam), lai nodrošinātu ganāmpulka veselību, kā arī novērstu dzīvnieku saslimšanu ar infekcijas slimībām. Āfrikas cūku mēra apkarošanas un ierobežošanas pasākumu īstenošanas laikā PVD konstatēja pārkāpumus biodrošības pasākumu ievērošanā, un tie būtiski apgrūtināja slimības izplatības ierobežošanu. Izvērtējot visus pārkāpumus biodrošības prasību ievērošanā Āfrikas cūku mēra ierobežošanas pasākumu īstenošanas laikā, secināts, ka nepieciešams noteikt sodus par šādu trīs biodrošības pasākumu neievērošanu, kas ir īpaši svarīgi infekcijas slimību izplatības ierobežošanā:  1) darba vai maiņas apģērba un apavu neizmantošanu dzīvnieku novietnē (69. pants);  2) inficēta materiāla izbarošanu dzīvniekiem, piemēram, tam dodot inficētas mežacūkas blakusproduktus u.c. (70.pants);  3) dzīvnieka turēšanu ganībās, kad valstī noteikta prasība dzīvniekus turēt tikai slēgtās telpās (dzīvniekam ganībās ir iespējama saskare ar inficētu meža dzīvnieku, un tā var būt par iemeslu infekcijas slimības izplatībai) (71.pants);  e) PVD veterinārās uzraudzības un pārtikas aprites kontroles nodrošināšanai izstrādā valsts uzraudzības un kontroles programmas. Valsts uzraudzības un kontroles programmu veiksmīgai īstenošanai ir nepieciešama informācija par dzīvnieku sugām, dzīvnieku skaitu un populāciju lielumu noteiktos reģionos, ja šīs sugas ir ietvertas programmā. Dzīvnieku reģistrācija un uzrādīšana PVD inspektoriem ir sevišķi svarīga valsts uzraudzībā esošo dzīvnieku infekcijas slimību, tostarp zoonožu, kā arī epizootijas apkarošanas pasākumu īstenošanas laikā. Ja dzīvnieki nav reģistrēti vai netiek uzrādīti PVD inspektoriem, tiek kavēta infekcijas slimības apkarošana, tā apdraudot gan sabiedrības, gan dzīvnieku veselību un radot būtiskus sociālekonomiskos zaudējumus (72.pants);  2) izvērtējot LAPK 106.4 pantā noteiktos sodus, secināts, ka nepieciešams saglabāt sodu par nodarbošanos ar veterinārmedicīnisko praksi bez veterinārmedicīniskās prakses sertifikāta, kā arī sodu par veterinārmedicīniskās prakses iestādes nereģistrēšanu. Ministru kabineta 2010.gada 21.decembra noteikumi Nr.1173 “Kārtība, kādā izsniedz, pagarina un anulē veterinārmedicīniskās prakses sertifikātu un reģistrē sertificēto personu un veterinārmedicīniskās prakses vietu” nosaka veterinārmedicīniskās prakses sertifikāta izsniegšanas, derīguma termiņa pagarināšanas un anulēšanas kārtību, kā arī profesionālās kvalifikācijas prasības veterinārmedicīniskās prakses sertifikāta pretendentam. Veterinārmedicīniskās prakses sertifikāts apliecina, ka praktizējošais veterinārārsts ir kvalificēts un var ārstēt dzīvniekus. Sertifikāta saņemšana un pagarināšana garantē to, ka praktizējošais veterinārārsts ir ar atbilstošu izglītību un kvalifikāciju, lai drīkstētu ārstēt dzīvniekus, noteikt diagnozi un izrakstīt veterinārās zāles. Dzīvnieku ārstēšana bez veterinārmedicīniskā prakses sertifikāta apdraud ne vien dzīvnieka veselību un dzīvību, bet arī sabiedrības veselību kopumā, īpaši ņemot vērā arvien pieaugošo antimikrobiālās rezistences izplatību. Veterinārmedicīniskās prakses sertifikāta izsniegšana un pagarināšana ir laikietilpīgs process ar zināšanu un kvalifikācijas pārbaudi, tādēļ pārkāpums nav novēršams APL kārtībā (73.pants). Minimālajam soda apmēram ir jābūt pietiekami lielam, lai pēc soda piemērošanas persona bez atbilstošas kvalifikācijas šādu pārkāpumu neatkārtotu. Minimālais soda apmērs par 73.pantā noteikto pārkāpumu noteikts atbilstoši LAPK 166.2 pantam “Komercdarbība bez reģistrēšanas vai bez speciālās atļaujas (licences), izziņas vai atļaujas un komercdarbības veikšana, pārkāpjot speciālajā atļaujā (licencē), izziņā vai atļaujā minētos nosacījumus”. Maksimālā soda paaugstināšanas mērķis ir preventīvs, lai personai bez atbilstošas kvalifikācijas, uzzinot par soda apmēru, liktu izvērtēt savas rīcības iespējamās sekas un viņu atturētu no pārkāpuma izdarīšanas.  Ministru kabineta 2013.gada 10.septembra noteikumi Nr.768 “Prasības veterinārmedicīniskās prakses iestādēm un veterinārmedicīniskā pakalpojuma sniedzējiem, to reģistrācijas un reģistrācijas anulēšanas kārtība” nosaka prasības veterinārmedicīniskās prakses iestādēm, kā arī to reģistrācijas un reģistrācijas anulēšanas kārtību. Lai reģistrētu veterinārmedicīniskās prakses iestādi, telpām ir jābūt ar atbilstošu aprīkojumu un personālam – ar atbilstošu kvalifikāciju. Telpu un personāla novērtēšana ir laikietilpīgs process, tādēļ šis pārkāpums nav novēršams APL kārtībā. (74.pants) Likumprojektā ietvertais soda apmērs par veterinārmedicīniskās prakses iestādes nereģistrēšanu ir atšķirīgs no patlaban LAPK ietvertā soda apmēra, jo ir izvērtēts minimālais soda slieksnis, kas būtu pietiekami nozīmīgs, lai personu audzinātu un veicinātu pārkāpuma neatkārtošanu, savukārt maksimālais sods preventīvi noteikts liels, lai atturētu personu no atkārtota pārkāpuma.  LAPK spēkā esošais sods par nereģistrēšanos kā veterinārmedicīniskā pakalpojuma sniedzējam ir novēršams APL kārtībā;  3) lai nodrošinātu augstu sabiedrības veselības aizsardzības līmeni, Ministru kabineta 2013.gada 27.augusta noteikumos Nr.644 “Dzīvniekos un to produktos esošu noteiktu vielu un to atliekvielu kontroles un tās finansēšanas kārtība”, Ministru kabineta 2009.gada 28.jūlija noteikumos Nr.831 “Noteikumi par ierobežojumiem zāļu lietošanā dzīvniekiem un prasības dzīvnieku un to izcelsmes produktu apritei, ja dzīvniekiem lietotas zāles” un Komisijas 2009.gada 22.decembra Regulā Nr.37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura ir noteikts maksimālais atliekvielu daudzums un aizliegtās vielas dzīvniekos un dzīvnieku izcelsmes pārtikas produktos, kā arī kārtība veterināro zāļu atliekvielu kontrolē un uzraudzībā.  Zāļu lietošanas nosacījumi ir noteikti Ministru kabineta 2011.gada 5.aprīļa noteikumos Nr.258 “Kārtība, kādā veterinārmedicīniskās aprūpes iestāde un praktizējošs veterinārārsts iegādājas, uzglabā, uzskaita un izlieto zāles”.  Kad dzīvniekiem tiek izrakstītas un dotas zāles, dzīvnieku īpašnieks un praktizējošs veterinārārsts ir atbildīgs par to, lai dzīvnieka ciešanas būtu pēc iespējas mazākas, ievērojot normatīvajos aktos noteiktos zāļu izdalīšanās periodus, un netiktu dotas tādas zāles, kas satur normatīvajos aktos aizliegtas vielas, vienlaikus respektējot pārtikas drošuma un nekaitīguma prasības. Likumprojekta 75., 76., 77. un 78.pants ir sagatavots, izvērtējot spēkā esošos sodus, kas noteikti LAPK 106.2pantā;  4) paredzēts sods par tādu dzīvnieku izcelsmes produktu, izņemot pārtikas, blakusproduktu un atvasinātu produktu (turpmāk – dzīvnieku sperma, olšūnas un embriji), izplatīšanu, kuri iegūti, apstrādāti, uzglabāti, uzskaitīti, marķēti vai transportēti, pārkāpjot prasības, kas noteiktas Ministru kabineta 2008.gada 13.oktobra noteikumos Nr.844 „Mājputnu un inkubējamo olu aprites kārtība” (turpmāk – noteikumi Nr.844), Ministru kabineta 2010.gada 31.augusta noteikumos Nr.818 „Noteikumi par veterinārajām prasībām govju, cūku, aitu, kazu un zirgu sugas dzīvnieku embriju un olšūnu un zirgu, aitu un kazu sugas dzīvnieku spermas apritei, kā arī embriju transplantācijas uzņēmumu, spermas sagatavošanas centru un spermas uzglabāšanas centru reģistrācijas kārtību” (turpmāk – noteikumi Nr.818), Ministru kabineta 2006.gada 27.jūnija noteikumos Nr.529 „Veterinārās prasības buļļu spermas tirdzniecībai Eiropas Savienības dalībvalstīs un ievešanai no trešajām valstīm” (turpmāk – noteikumi Nr.529), Ministru kabineta 2006.gada 28.marta noteikumos Nr.235 „Veterinārās prasības cūku sugas dzīvnieku spermas tirdzniecībai citās Eiropas Savienības dalībvalstīs un ievešanai no trešajām valstīm, kā arī mājas cūku sugas dzīvnieku spermas sagatavošanas centra reģistrācijas kārtība” (turpmāk – noteikumi Nr.235), Ministru kabineta 2010.gada 30.marta noteikumos Nr.320 „Noteikumi par veterinārajām prasībām govju, cūku, aitu un kazu sugas dzīvnieku spermas, olšūnu un embriju apritei Latvijas teritorijā un govju, cūku, aitu un kazu mākslīgās apsēklošanas pakalpojumu sniedzēja minimālo aprīkojumu” un Eiropas Parlamenta un Padomes 2004.gada 29.aprīļa Regulā (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (79.pants).  Minēto normatīvo aktu prasību mērķis ir novērst dzīvnieku slimību izplatīšanos ar dzīvnieku spermas, olšūnu un embriju starpniecību. Lai to panāktu, ir noteiktas prasības spermas sagatavošanas centriem, spermas uzglabāšanas centriem, embriju transplantācijas uzņēmumiem, mājputnu uzņēmumiem un inkubatoriem, t.i., dzīvnieku spermas, olšūnu un embriju apritē atļauts iesaistīties vienīgi PVD atzītiem, reģistrētiem un uzraudzībā esošiem spermas sagatavošanas centriem, spermas uzglabāšanas centriem, embriju transplantācijas uzņēmumiem, mājputnu uzņēmumiem un inkubatoriem. Tāpat ir noteiktas prasības spermas, olšūnu un embriju donordzīvnieku veselībai un veicamajiem izmeklējumiem, lai nodrošinātu to, ka sperma, olšūnas un embriji tiek iegūti no veseliem dzīvniekiem. Produkta iegūšanai, iegūtā produkta apstrādei, uzglabāšanai un izmantošanai noteiktās prasības nodrošina to, ka iegūtais produkts laikā no tā iegūšanas līdz gala izmantošanai netiek inficēts ar dzīvnieku infekcijas slimībām. Lai dzīvnieku sperma, olšūnas un embriji būtu izsekojami jebkurā to aprites posmā, ir noteiktas prasības to marķēšanai un uzskaitei. Īpaši būtiska izsekojamība ir gadījumos, kad tiek konstatēta dzīvnieku saslimšana ar kādu infekcijas slimību un slimības apkarošanai nepieciešams noskaidrot tās izcelsmes vietu, apsekot iespējami inficētos dzīvniekus un identificēt slimības izplatīšanās ceļus. Ja netiek ievērotas iepriekšminētās prasības un dzīvnieku sperma, olšūnas vai embriji tiek iegūti no dzīvniekiem, kas nav bijuši pakļauti infekcijas slimību profilaksei un uzraudzībai, un ja minētie produkti tiek iegūti vietās, kuras nav PVD uzraudzībā, kurās nav ieviesti slimību profilakses un uzraudzības pasākumi un nav nodrošināta iegūto produktu izsekojamība, dzīvnieku infekcijas slimības var nekontrolēti izplatīties, un tas var radīt draudus gan dzīvnieku, gan sabiedrības veselībai un būtiskus sociālekonomiskos zaudējumus.  Likumprojekta 79.pants pārņem LAPK 108.1panta normas;  5) paredzēts sods par pārkāpumiem attiecībā uz dokumentiem (veterinārajiem (veselības) sertifikātiem, dzīvnieka īpašnieka deklarācijām, testēšanas pārskatiem, mājas (istabas) dzīvnieka pasi u.c.), kas jānodrošina dzīvniekiem, dzīvnieku spermai, olšūnām un embrijiem, tos pārvadājot (80. un 81. pants). Minētie dokumenti apliecina dzīvnieku, dzīvnieku spermas, olšūnu vai embriju atbilstību tiem izvirzītajām identifikācijas, izcelsmes, veselības un pārvadāšanas prasībām. Dzīvnieki, dzīvnieku sperma, olšūnas un embriji, kam nav šāda apliecinājuma, rada risku nekontrolētai dzīvnieku infekcijas slimību izplatībai, un līdz ar to tiek apdraudēta dzīvnieku un sabiedrības veselība un var tikt radīti būtiski sociālekonomiskie zaudējumi. Ņemot vērā iepriekšminēto, ir svarīgi paredzēt arī administratīvo atbildību par nepatiesas informācijas norādīšanu šādā dokumentā.  Prasības dzīvniekiem, dzīvnieku spermai, olšūnām un embrijiem, kā arī tiem nepieciešamajiem dokumentiem ir noteiktas noteikumos Nr. 844, Ministru kabineta 2004. gada 30. marta noteikumos Nr. 206 „Noteikumi par veterinārajām prasībām aitu un kazu apritei”, Ministru kabineta 2009. gada 22. decembra noteikumos Nr. 1647 „Veterinārās prasības govju un cūku apritei”, Ministru kabineta 2010. gada 12. janvāra noteikumos Nr. 34 „Veterinārās prasības to dzīvnieku apritei, kas nav minēti citos normatīvajos aktos par veterināro kontroli” (turpmāk – noteikumi Nr. 34), noteikumos Nr. 818, noteikumos Nr. 529, noteikumos Nr. 235, Ministru kabineta 2004. gada 18. marta noteikumos Nr. 145 „Noteikumi par veterinārajām prasībām zirgu apritei un importam no trešajām valstīm”, Eiropas Komisijas 2010. gada 12. marta Regulā Nr. 206/2010, ar ko izveido sarakstus, kuros iekļautas trešās valstis, to teritorijas vai daļas, no kurām Eiropas Savienībā atļauts ievest konkrētus dzīvniekus un svaigu gaļu, un nosaka veterinārās sertifikācijas prasības, Eiropas Komisijas 2008. gada 8. augusta Regulā Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem, Eiropas Komisijas 2013. gada 7. janvāra Regulā Nr. 139/2013, ar ko nosaka dzīvnieku veselības nosacījumus dažu putnu ievešanai Savienībā un attiecīgos karantīnas nosacījumus, Eiropas Parlamenta un Padomes 2013. gada 12. jūnija Regulā (EK) Nr. 576/2013 par lolojumdzīvnieku nekomerciālu pārvietošanu un par Regulas (EK) Nr. 998/2003 atcelšanu (turpmāk – regula Nr. 576/2013), Komisijas 2013. gada 28. jūnija Īstenošanas regulā (ES) Nr. 577/2013 par identifikācijas dokumentu paraugiem suņu, kaķu un mājas sesku nekomerciālai pārvietošanai, teritoriju un trešo valstu saraksta izveidošanu un par deklarāciju formas, izkārtojuma un valodas prasībām atbilstoši Eiropas Parlamenta un Padomes Regulā (ES) Nr. 576/2013 paredzētajiem konkrētiem nosacījumiem (turpmāk – regula Nr. 577/2013) un Padomes 2004. gada 22. decembra Regulā (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97.  Veterināro (veselības) sertifikātu izsniegšanas kārtība ir noteikta noteikumos Nr. 1121. Veterināro (veselības) sertifikātu aizpilda, paraksta un izsniedz Eiropas Savienības dalībvalsts (turpmāk – dalībvalsts) oficiālais veterinārārsts (Latvijā – PVD inspektors) vai trešās valsts kompetentās veterinārās iestādes pilnvarots veterinārārsts (kravām, kas Eiropas Savienībā tiek ievestas no trešās valsts), ja attiecīgie dzīvnieki, to sperma, olšūnas vai embriji atbilst normatīvajos aktos par attiecīgo dzīvnieku, to spermas, olšūnu un embriju apriti izvirzītajām prasībām. Veterinārajā (veselības) sertifikātā tiek iekļauta informācija par dzīvnieku identifikāciju, dzīvnieku spermas, olšūnu vai embriju marķējumu, izcelsmi un galamērķa vietu, veiktajām manipulācijām, izmeklējumiem un izmeklējumu rezultātiem, izcelsmes vietas un valsts veselības statusu, informācija par pārvadāšanas laikā ievērotajām prasībām. Dzīvnieki, dzīvnieku sperma, olšūnas vai embriji, kuru veselība pirms izvešanas, ievešanas vai vešanas tranzītā nav izmeklēta, lai apliecinātu atbilstību tiem izvirzītajām prasībām, arī tad, ja tie ir no dzīvnieku turēšanas vietām, kurās nenotiek slimību uzraudzība un kontrole, rada risku nekontrolētai dzīvnieku infekcijas slimību izplatībai.  Regulā Nr. 576/2013 noteiktas dzīvnieku veselības prasības, kas piemērojamas mājas (istabas) dzīvnieku nekomerciālai pārvietošanai. Ir noteikts maksimālais skaits mājas (istabas) dzīvniekiem – suņiem, kaķiem un seskiem, kuri drīkst būt kopā ar īpašnieku vai pilnvarotu personu vienas nekomerciālas pārvietošanas laikā. Minētā regula paredz atkāpes no noteiktā suņu, kaķu un sesku maksimālā skaita, ja šie dzīvnieki ir vecāki par sešiem mēnešiem un tiek vesti uz sacensībām, izstādi, sporta pasākumu vai pasākumu, kurā notiek gatavošanās minētajiem pasākumiem, ja īpašnieks vai pilnvarotā persona iesniedz rakstisku pierādījumu par to, ka mājas (istabas) dzīvnieki ir reģistrēti, lai apmeklētu kādu no šiem pasākumiem, vai ir reģistrēti kādā no biedrībām, kas organizē šādus pasākumus.  Regulā Nr. 576/2013 noteikts, ka suņiem, kaķiem un seskiem, kurus pārvieto starp dalībvalstīm nekomerciālā nolūkā, ir nepieciešams identifikācijas dokuments (pase), ko izsniedz pilnvarots veterinārārsts. Identifikācijas dokumentā (pasē), kura forma un saturs ir noteikts regulā Nr. 577/2013, ir jānorāda informācija par dzīvnieka īpašnieku, dzīvnieku, tā identifikāciju, dokumenta izdošanu, veiktajām vakcinācijām pret trakumsērgu un regulā Nr. 576/2013 noteiktajos gadījumos – arī vakcinācijas pret trakumsērgu efektivitātes pārbaudi (antivielu pret trakumsērgu titrēšanas testu) un veiktajiem profilaktiskajiem veselības aizsardzības pasākumiem pret slimībām vai infekcijām (izņemot trakumsērgu). Veterinārmedicīnas likuma 21. panta piektajā daļā noteikts, ka praktizējošs veterinārārsts veic regulā Nr. 576/2013 pilnvarotajam veterinārārstam noteiktās darbības.  Ir svarīgi, lai suņiem, kaķiem un seskiem izsniegtajā identifikācijas dokumentā (pasē) tiktu norādīta patiesa informācija par to īpašnieku, identifikāciju un veiktajām manipulācijām, tādējādi nodrošinot cilvēku un dzīvnieku veselības aizsardzību pret slimībām, kas varētu izplatīties mājas (istabas) dzīvnieku pārvietošanas dēļ, kā arī novērstu gadījumus, kad mājas (istabas) dzīvnieku komerciālā pārvietošanā piemēro nekomerciālai mājas (istabas) dzīvnieku pārvietošanai noteiktās prasības.  Regula Nr. 576/2013 paredz atkāpes no prasībām par vakcinēšanu pret trakumsērgu jauniem suņiem, kaķiem un seskiem. Trakumsērgas vakcīnas suņiem, kaķiem un seskiem, kas jaunāki par trīs mēnešiem, neveido aizsargimunitāti, jo mātes antivielas ir spēcīgākas par vakcīnu. Šajā gadījumā būtiski ir nodrošināt, lai suņi, kaķi vai seski ir dzimuši mātei, kas vakcinēta pret trakumsērgu, un nav nonākuši saskarē ar dzīvniekiem, kas var būt slimi ar trakumsērgu. Tādējādi Regula Nr. 576/2013 nosaka prasību dzīvnieka īpašniekam vai tā pilnvarotai personai sagatavot deklarāciju, kurā apliecināts, ka attiecīgais dzīvnieks no dzimšanas līdz nekomerciālajai pārvietošanai nav bijis saskarē ar tādu sugu savvaļas dzīvniekiem, kuras ir uzņēmīgas pret trakumsērgu, vai arī dzīvnieks ir kopā ar māti, no kuras vēl ir atkarīgs, un mātes identifikācijas dokumentā (pasē) ir atzīme par mātes vakcināciju pret trakumsērgu atbilstoši regulā Nr. 576/2013 noteiktajām prasībām pirms attiecīgā dzīvnieka dzimšanas.  Regula Nr. 576/2013 paredz arī atkāpes no nepieciešamības veikt vakcinācijas pret trakumsērgu efektivitātes pārbaudi (antivielu pret trakumsērgu titrēšanas testu) suņiem, kaķiem un mājas seskiem, kas tiek vesti no vienas dalībvalsts uz citu dalībvalsti tranzītā caur trešo valsti. Šādā gadījumā būtiski ir pasargāt dzīvnieku no nonākšanas saskarē ar dzīvniekiem, kas varētu būt slimi ar trakumsērgu, tāpēc Regulā Nr. 576/2013 noteikta prasība dzīvnieka īpašniekam vai dzīvnieka īpašnieka pilnvarotajai personai sagatavot deklarāciju, kurā apliecināts, ka tranzīta laikā dzīvniekiem nav saskares ar tādu sugu dzīvniekiem, kuras ir uzņēmīgas pret trakumsērgu, un tie ir palikuši neapdraudēti transportlīdzeklī vai starptautiskas lidostas teritorijā.  Tā kā trakumsērga ir ļoti bīstama akūta infekcijas slimība, ar kuru slimo gan dzīvnieki, gan cilvēki, ir svarīgi ievērot drošības pasākumus, lai izvairītos no dzīvnieku saslimšanas ar minēto slimību.  Noteikumi Nr. 34 paredz, ka mājas (istabas) putniem, ko ieved no trešajām valstīm, ir veterinārais (veselības) sertifikāts un īpašnieka vai īpašnieka pārstāvja sagatavota deklarācija. Deklarācijā dzīvnieka īpašnieks vai tā pārstāvis apliecina, ka attiecīgais dzīvnieks paredzēts nekomerciālai pārvietošanai, pirms pārvietošanas ir turēts izolācijā un pārvietošanas laikā nav nonācis saskarē ar citiem putniem, lai nodrošinātu, ka ar mājas (istabas) putniem netiktu izplatītas putniem raksturīgas bīstamas infekcijas slimības, piemēram, putnu gripa un Ņūkāslas slimība, kas var radīt būtiskus sociālekonomiskos zaudējumus.  Izvērtējot pārkāpumu bīstamību, kad attiecīgo prasību neievērošanas dēļ valstī var izplatīties bīstamas dzīvnieku infekcijas slimības, kā arī lai veicinātu pārkāpumu neatkārtošanu, nepieciešams preventīvi paredzēt lielāku maksimālā soda apmēru par pārkāpumiem, kas noteikti likumprojekta 80. un 81.punktā, tādējādi personu atturot no pārkāpuma izdarīšanas.  Likumprojekta 80. un 81. pants pārņem likuma „Latvijas Administratīvo pārkāpumu kodekss” 108.4 panta normas.  Papildinot Veterinārmedicīnas likumu ar XIII nodaļu, nepieciešams izslēgt 8.panta 3.punktu, jo tas dublē 80.pantā noteiktās normas, savukārt 13.pants ir jāizslēdz tāpēc, ka norma ir noteikta Administratīvo pārkāpumu procesa likuma 280.pantā. |
| 3. | Projekta izstrādē iesaistītās institūcijas | Pārtikas un veterinārais dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Personas, kas būs pārkāpušas Veterinārmedicīnas likuma vai citu veterinārmedicīnas jomu regulējošo normatīvo aktu prasības.  Mērķgrupas aptuveno lielumu vai īpatsvaru nav iespējams noteikt, jo nevar paredzēt, cik personu neizpildīs attiecīgajos normatīvajos aktos noteiktās prasības.  Suņu īpašnieki un praktizējoši veterinārārsti. Patlaban Lauksaimniecības datu centra datubāzē ir reģistrēti 84 000 suņu. Kopējais suņu īpašnieku skaits nav zināms, kamēr nav reģistrēti visi suņi. Praktizējošu veterinārārstu skaits ir 791. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina likumprojektā noteikto administratīvo pārkāpumu subjektu tiesības un pienākumus, ne arī veicamās darbības.  Likumprojekts samazinās administratīvo slogu suņu īpašniekiem, jo suņiem tiks izsniegts tikai viens veselības dokuments – lolojumdzīvnieku pase, tāpēc attiecīgos gadījumos nebūs jāmaina suņa dokumenti un dzīvnieks vēlreiz jāvakcinē pret trakumsērgu. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu, jo saskaņā ar Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 24.un 25.punktu administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, ko veido juridiskas personas, – 2000 *euro*. |
| 4. | Cita informācija | Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar valsts budžetu kārtējam gadam | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.1. valsts pamatbudžets | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.2. speciālais budžets | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins | 0 | 0 | 0 | 0 | 0 |
| 6.2. detalizēts izdevumu aprēķins | 0 | 0 | 0 | 0 | 0 |
| 7. Cita informācija | Ieņēmumu ietekme uz valsts budžetu nav precīzi aprēķināma, jo sodu piemērošana nav tieši atkarīga no PVD un Valsts ieņēmumu dienesta īstenotajiem pasākumiem. Soda piemērošana nav PVD un Valsts ieņēmumu dienesta darbības uzdevums un mērķis. Sodu piemēro tikai gadījumos, kad persona nav ievērojusi normatīvā regulējumā noteiktās prasības.  PVD likumprojektā noteiktās funkcijas nodrošinās no Zemkopības ministrijas piešķirtajiem budžetā līdzekļiem. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Likumprojekta normu ieviešanai nepieciešams sagatavot grozījumus Ministru kabineta 2011.gada 21.jūnija noteikumos Nr.491 "Mājas (istabas) dzīvnieku reģistrācijas kārtība", nosakot, ka suņa īpašnieks suņa apzīmēšanu ar mikroshēmu nodrošina, līdz suns ir sasniedzis trīs mēnešu vecumu. |
| 2. | Atbildīgā institūcija | Zemkopības ministrija |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | **Komisijas 2013. gada 28. jūnija Īstenošanas regula (ES) Nr. 577/2013 par identifikācijas dokumentu paraugiem suņu, kaķu un mājas sesku nekomerciālai pārvietošanai, teritoriju un trešo valstu saraksta izveidošanu un par deklarāciju formas, izkārtojuma un valodas prasībām atbilstoši Eiropas Parlamenta un Padomes Regulā (ES) Nr. 576/2013 paredzētajiem konkrētiem nosacījumiem** | | |
| 2. | Citas starptautiskās saistības | |  | | |
| 3. | Cita informācija | |  | | |
| 1.tabula  Tiesību akta projekta atbilstība ES tiesību aktiem | | | | | |
| Attiecīgā ES tiesību akta datums, numurs un nosaukums | |  | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 577/2013 3.pielikums | | Likumprojekta 3.punkts | | Tiesību norma tiek pārņemta pilnībā. | Tiesību norma neparedz stingrākas prasības. |
|  | |  | |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | | Likumprojekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Likumprojekts šo jomu neskar. | | | |
| Cita informācija | |  | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| *Projekts šo jomu neskar.* | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ievietots Zemkopības ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts saskaņots ar biedrībām „Latvijas Veterināro Zāļu Lieltirgotavu Asociācija”, “Lauksaimnieku organizāciju sadarbības padome”, “Zemnieku Saeima”, "AB Grupa", “Latvijas kinoloģiskā federācija” un “Latvijas Veterinārārstu biedrība”, nodibinājumu „Dzīvnieku Drauga fonds”, kā arī biedrībām “Dzīvnieku patversme Mežvairogi” un „DzīvniekuSOS”. |
| 3. | Sabiedrības līdzdalības rezultāti | Nodibinājums “dzivniekupolicija.lv” iebilst pret likumprojekta 3., 4. un 6.punktu attiecībā uz pārejas noteikumu 29. punktu.  Nodibinājums “dzivniekupolicija.lv” iebildumi ir šādi.  1. Primārais šobrīd ir panākt divas būtiskas lietas:  1) apzīmēt un reģistrēt pēc iespējas visus Latvijā mītošos suņus – pirmais solis, kas dos pilnvērtīgu informāciju turpmākam darbam suņu turēšanas jomas sakārtošanai;  2) nodrošināt, ka suņi tiek vakcinēti pret trakumsērgu, – būtisks solis, lai nodrošinātu Latvijas kā no trakumsērgas brīvas valsts statusu.  2. Redzot, kā piecus gadus sokas ar obligātās normas ieviešanu (suņu reģistrāciju), kuras pamatā ir komercpakalpojums (suņu apzīmēšana), kas saņemams vienīgi pie veterinārārsta, kategoriski iebilstam pret vēl vienu obligātu prasību, kuras izpilde iespējama tikai un vienīgi pie veterinārārsta un atkal par komerccenu. Tā kā dzīvnieka pasi var izsniegt tikai veterinārārsts, tad jau sākotnēji ir jānosaka dzīvnieka pases un tās izsniegšanas cena.  3. Nav zināms pamatojums steigai, kādēļ ar 2017.gada 1. oktobri visiem suņiem būtu obligāti izsniedzamas lolojumdzīvnieku pases. Mūsu argumenti:  1) juridiski – pēc ES regulas – lolojumdzīvnieka pase ir ceļošanas dokuments, kas obligāts tikai gadījumā, ja suns šķērso valsts robežu;  2) faktiski – valsts iekšienē dokumentāli fiksēt nepieciešams vienīgi dzīvnieka vakcināciju pret trakumsērgu, un primāri būtu nodrošināt, ka dzīvnieks vispār tiek vakcinēts pret trakumsērgu;  3) ekonomiski – obligāta prasība pēc dzīvnieka pases rada papildu izdevumus dzīvnieka īpašniekam, un šobrīd tas ir ļoti nevietā, ja mērķis ir panākt sekmīgu suņu reģistrāciju.  4. Suņa apzīmēšanas termiņa galvenais kritērijs ir suņa atsavināšana. Šī norma netiek pildīta! Samazinot apzīmēšanas vecumu no 6 uz 3 mēnešiem, absolūti nekas netiek mainīts un netiks panākts attiecībā pret suņa atsavināšanas un patieso īpašnieku izsekojamību.  5. Veterinārmedicīnas likuma XI nodaļā noteikti specifiski veterinārmedicīniski dzīvnieka īpašnieka vai turētāja pienākumi. Nav nepieciešamības 59.pantu papildināt ar jaunu punktu, jo:  1) suņa apzīmēšana nav veterinārmedicīniska manipulācija, visām normām saistībā ar mājas (istabas) dzīvnieka, tostarp suņa, reģistrāciju un apzīmēšanu jābūt MK noteikumos, tāpat kā tas ir ar lauksaimniecības dzīvnieku apzīmēšanu un reģistrēšanu, bet deleģējumam – Dzīvnieku aizsardzības likumā. Pamatojums tam rodams Dzīvnieku aizsardzības likuma 6.pantā, kurā noteikts, ka “dzīvnieka īpašnieks nodrošina dzīvnieka reģistrēšanu un apzīmēšanu normatīvajos aktos noteiktajā kārtībā”;  2) suņa apzīmēšanas un reģistrēšanas kārtība tiek regulēta MK noteikumu līmenī, nav nepieciešamības dublēt normas dažādu līmeņu tiesību aktos.  Lūdzam ZM izmantot ES regulā paredzēto alternatīvu, ka mājas (istabas) dzīvnieku apzīmēšanu var veikt apmācītas personas. Šim nolūkam nepieciešams no Veterinārmedicīnas likuma 21.panta ceturtās daļas svītrot vārdu “apzīmēšanu”.  Nodibinājuma “dzivniekupolicija.lv” iebildumi netika ņemti vērā, jo likumprojekts paredz vienu veselības dokumentu suņiem – lolojumdzīvnieku pasi. Pases izsniegšana tiek saistīta nevis ar suņu reģistrāciju Lauksaimniecības datu centra datubāzē, bet gan ar obligāto vakcināciju pret trakumsērgu. Vienota veselību apliecinoša dokumenta esamība nodrošinās to, ka vienuviet redzamas visas sunim veiktās vakcinācijas un, ja radīsies nepieciešamība, suņa īpašnieks varēs brīvi ar suni pārvietoties Eiropas Savienības teritorijā, nemainot dokumentus un suni atkārtoti nevakcinējot pret trakumsērgu. Suņa apzīmēšanas vecums (trīs mēneši) noteikts, pamatojoties uz prasībām, kas nosaka šīs vakcinācijas derīgumu. Suņa īpašnieks būs atbildīgs par to, lai praktizējošs veterinārārsts suni līdz 12 nedēļu vecumam apzīmētu ar mikroshēmu, vakcinētu pret trakumsērgu un izsniegtu lolojumdzīvnieka pasi.  Informējam, ka Zemkopības ministrija 2016.gadā izstrādāja un virzīja Saeimā likumprojektu “Grozījumi Veterinārmedicīnas likumā”, kurā bija noteikts, ka suņu apzīmēšana atļauta ne tikai praktizējošiem veterinārārstiem, bet arī apmācītām personām un Pārtikas un veterinārā dienesta inspektoriem. Izstrādātais likumprojekts 2016.gada 8.septembra Saeimas sēdē tika noraidīts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests,  Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada institucionālas izmaiņas attiecībā uz izpildē iesaistītajām valsts pārvaldes institūcijām.  PVD un Valsts ieņēmumu dienests pēc nepieciešamības piemēros likumprojektā noteiktās sankcijas. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Kārkliņa 67027638

Baiba.Karklina@zm.gov.lv